钦定古今图书集成/方舆汇编/职方典/第1182卷 > 《代仓部知黄州谢表》吕祖谦
## 钦定古今图书集成/方舆汇编/职方典/第1182卷 > 《代仓部知黄州谢表》吕祖谦

提边符而乘障，愧非御侮之材；佩郡绶以长民，莫称
承流之寄。抚躬跼蹐，莅事凌兢。窃以“宏万国之兴图，
大一王之统御，地分远迩之别，政有先后之差。盖牧
守必得夫循良，则群黎庶底乎康乂。眷惟小垒，介于
长淮，虽事简而俗醇，实望轻而责重。登览古迹，多名
胜啸咏之馀；参考前闻，亦豪杰驱驰之旧。肆求共理”，
必简异能。如臣者，朴拙孤踪，凋残遗族。冥心造化，已
绝意于紫青；屈首簿书，第研精于朱墨。偶滥尘于论
荐，遂误畀于藩宣。自揣庸虚，难为称塞。此盖伏遇皇
帝陛下，锡天勇智，受命溥将。日月光华，悉任照临之
下；乾坤高厚，咸归覆帱之中。凡兹铜虎之司，尤谨玉
关之戍。曾何疏贱，亦预选抡。臣敢不宣布诏条，辑宁
闾里。挈缾守器，誓力保于封陲。毁瓦画墁，敢坐縻于
廪禄。